hotchpotch/miracl-hf-unified huggingface dataset:
Nikolai I:n patsas
Nikolai I:n patsas () on Venäjän keisarin Nikolai I:n muistomerkki Pietarissa Venäjällä. Vuonna 1859 paljastettu patsas sijaitsee Iisakinaukiolla Iisakinkirkon ja Marian palatsin välissä.
Muistomerkin suunnittelu alkoi vuonna 1856 arkkitehti Auguste de Montferrandin piirustusten mukaisesti. Sen mallin laati Roman Zalemann. Kuusi metriä korkean ratsastajapatsaan suunnitteli ja valoi pronssista kuvanveistäjä Pjotr Klodt. Patsaan ja sen graniitista, porfyyrista ja marmorista pystytetyn jalustan yhteinen korkeus on 16,3 metriä.
Jalustan kohokuvat kuvaavat Nikolai I:n hallituskauden tapahtumia: dekabristikapinan kukistamista vuonna 1825, Heinätorin koleramellakoiden rauhoittamista vuonna 1831, Venäjän lakikokoelman laatineen Mihail Speranskin palkitsemista vuonna 1833 ja Verebjen rautatiesillan tarkastusta Pietarin ja Moskovan välisen radan avajaisissa vuonna 1851. Patsasta reunustavat veistokset symboloivat oikeudenmukaisuutta, uskoa, viisautta ja voimaa. Niille on annettu keisarin puolison ja tyttärien piirteet.
Neuvostoaikaisen tulkinnan mukaan ”muistomerkin prameus korostaa santarmin maineen saavuttaneen tsaarin kylmäkiskoista ylimielisyyttä, sotilaallista kireyttä ja teatraalisuutta. Jalustaa koristavat kohokuvat kertovat tsaarin kunniattoman hallituskauden tapahtumista. Neljä vertauskuvallista veistosta herättivät jo aikalaisissakin pelkkää ivaa”. Patsaan taiteelliset arvot kuitenkin estivät sen hävittämisen. Ratsastajapatsaan erikoisuutena on että se seisoo vain kahdella tukijalalla.
Leningradin piirityksen aikana muistomerkki oli suojattu hiekkasäkein täytetyllä kotelolla. Se restauroitiin perusteellisesti vuosina 1987–1988. Alkuperäisen kaltainen aitaus pystytettiin uudelleen vuosina 1991–1992.
Bentsyyni
Bentsyyni eli 1,2-didehydrobentseeni on yksi aryyneistä. Bentsyyni muodostuu bentseenistä eliminaatioreaktion tuloksena ja esiintyy välituotteena eräissä reaktioissa.
Bentsyynin rakenne muistuttaa piirrettynä bentseenin rakennetta, jossa yksi kaksoissidoksista on korvautunut kolmoissidoksella. Bentsyynissä on kaksi π-sidosta, joista toinen on konjugoitunut osaksi aromaattista rengasta. Toinen π-sidoksista on muodostunut kahden vierekkäisen hiiliatomin sp-orbitaalien peittona ja ei ole osa aromaattista systeemiä. Tämä π-sidos on heikko ja hyvin reaktiivinen.
Bentsyyni on elektrofiilinen ja reagoi hyvin nopeasti nukleofiilien, kuten amiinien ja alkoholien ja alkoksidien kanssa. Se voi reagoida myös toisen bentsyynimolekyylin kanssa sykloadditiolla muodostaen bifenyleenidimeerin. Bentsyyni reagoi myös Diels–Alder-reaktiolla esimerkiksi furaanien ja antraseenien kanssa ja muodostuvia tuotteita pidetään yhtenä todisteena bentsyynivälituotteen muodostumisesta. Bentsyynin massaa vastaavia massapiikkejä on havaittu massaspektrometreilla tutkittaessa antraniilihaposta muodostetun diatsoniumsuolan hajoamista. Sen UV- ja IR-spektrit on mitattu, kun ftaloyyliperoksidia on säteilytetty.
Yksi tapa muodostaa bentsyynivälituote on fenyylihalogenidien reaktio natriumamidin kanssa. Amidi-ioni on riittävän vahva emäs poistaakseen halogeeniin nähden orto-asemassa sijaitsevan protonin, jolloin muodostuu aromaattinen karbanioni, jossa hiilellä on täysi sp-orbitaali. Tämän jälkeen tapahtuu eliminaatio ja halogeeni on lähtevänä ryhmänä. Yksi käytetyimpiä tapoja on antraniilihapon diatsotoiminen natriumnitriitillä ja muodostuneen diatsoniumsuolan kuumennus, jolloin vapautuu typpikaasua ja hiilidioksidia sekä muodostuu bentsyynimolekyyli. Bentsyynivälituote saadaan aikaiseksi myös eräistä heterosyklisistä yhdisteitä, kuten 1-aminobentsotriatsolista tai bentsotiadiatsoli-1,1-dioksidista.
HMS Karlstad
HMS Karlstad (runkonumero K35) on Ruotsin laivaston Visby-luokan korvetti.
Alus tilattiin 31. elokuuta 1999 Kockums AB:n Karlskronan telakalta, jossa työt aloitettiin joulukuussa. Alus laskettiin vesille 24. elokuuta 2006 ja se on tarkoitus luovuttaa tilaajan edustajille 2013. Suunnitelmien mukaan alus liitetään laivastoon vuonna 2014.
Sveitsin alle 20-vuotiaiden jääkiekkomaajoukkue
Sveitsin alle 20-vuotiaiden jääkiekkomaajoukkue edustaa Sveitsiä jääkiekon alle 20-vuotiaiden maailmanmestaruuskilpailuissa. Joukkue on voittanut yhden pronssimitalin. Vuodesta 2010 lähtien Sveitsi on säilyttänyt paikkansa pääsarjassa.
HMS Helsingborg (K32)
HMS Helsingborg (runkonumero K32) on Ruotsin laivaston Visby-luokan korvetti. Sen rakenne perustuu häiveteknologiaan, joka vähentää aluksen näkyvyyttä tutkassa.
Puolustusvoimien materiaalilaitoksen suunnittelema alus tilattiin 17. lokakuuta 1996 Kockumsin Karlskronan telakalta, jossa aluksen valmistus aloitettiin kesäkuussa 1997. Alus laskettiin vesille 27. kesäkuuta 2003.
Alus teki materiaalialaitoksen alaisena 12. elokuuta – 11. syyskuuta 2006 Välimeren-matkan, jonka tarkoituksena oli testata aluksen merikelpoisuutta ja häiveteknologian toimivuutta erilaisessa ympäristössä. Paluumatkalla alus vieraili kummikaupungissaan Helsingborgissa 9.–11. syyskuuta. "HMS Helsingborg" aloitti palveluksensa merivoimissa 16. joulukuuta 2009, mutta se palautetaan 2012 materiaalilaitokselle ja edelleen valmistajalle järjestelmien päivitystä varten. Aluksen pitäisi palata laivastolle vuoden 2013 lopulla.
HMS Nyköping (K34)
HMS Nyköping (runkonumero K34) on Ruotsin laivaston Visby-luokan korvetti.
Alus tilattiin 17. joulukuuta 1996 Kockumsin Karlskronan telakalta, jossa työt aloitettiin kesäkuussa 1998. Alus laskettiin vesille 18. elokuuta 2005 kumminaan valtiopäivien ensimmäinen puhemies Björn von Sydow. Alus lähti neitsytmatkalleen 28. maaliskuuta 2006. Se luovutettiin tilaajan edustajille 27. syyskuuta. Suunnitelmien mukaan alus liitetään laivastoon vuonna 2012.
Helsingborg (täsmennyssivu)
Helsingborg tarkoittaa seuraavia asioita:
Nyköping (täsmennyssivu)
Nyköping tarkoittaa seuraavia asioita:
Työllisyysaste
Työllisyysaste on työllisten prosenttiosuus väestöstä. Virallinen työllisyysaste lasketaan 15-64-vuotiaiden työllisten prosenttiosuutena samanikäisestä väestöstä.
Työllinen on henkilö, joka on tutkimusviikolla tehnyt ansiotyötä vähintään tunnin rahapalkkaa tai luontoisetua vastaan tai voittoa saadakseen, tai on ollut tilapäisesti poissa työstä. Tutkimusviikolla työstä pois ollut henkilö lasketaan työlliseksi, jos poissaolon syy on äitiys- tai isyysvapaa tai oma sairaus tai jos poissaolo on kestänyt alle 3 kuukautta. Työlliset voivat olla palkansaajia, yrittäjiä tai samassa kotitaloudessa asuvan perheenjäsenen yrityksessä palkatta työskenteleviä.
Päättäjät olivat 2000-luvun alussa huolissaan siitä, että niin monet jäivät työkyvyttömyys-, työttömyys- tai varhaiseläkkeelle ennen kuin olivat saavuttaneet vanhuuseläkeiän. Ikääntyneiden eli 55-64-vuotiaiden työllisyysaste saatiin kohoamaan 2000-luvun ensimmäisen kymmenen vuoden aikana 37 prosentista 57 prosenttiin, ja se on tällä hetkellä enää 12 prosenttiyksikköä alhaisempi kuin väestöllä keskimäärin. Kansainvälisesti tarkasteltuna Suomessa pysytään työelämässä nykyisin merkittävästi pidempään kuin muissa maissa, sillä vain 7 prosentissa maailman valtioista yli puolet 55-64-vuotiaista osallistuu työelämään.
Koripallon miesten SM-sarjakausi 1998–1999
Kausi 1998–1999 oli 59. kausi, jolloin pelattiin koripallon miesten Suomen mestaruudesta. SM-Koriksen mestaruuden voitti Kouvot, jolle Suomen mestaruus oli seuran historian toinen. Espoon Honka voitti hopeaa ja Piiloset pronssia. Sarja jaettiin kansainvälisiä pelejä pelaavaan lohkoon ja ainoastaan kansallisia pelejä pelaavaan lohkoon.
Koripallon miesten SM-sarjakausi 1961
Koripallon miesten SM-sarjakausi 1961 oli 21. kausi, jolloin pelattiin miesten koripallon Suomen mestaruudesta. Kausi pelattiin kaksinkertaisena keväästä syksyyn 1961. Kauden päätteeksi Helsingin Kisa-Toverit voitti Suomen mestaruuden. HKT:n joukkue: Matti Räty, Jaakko Manssila, Martti Liimo, Kari Liimo, Raimo Vartia, Jorma Neva-aho, Teijo Finneman, Kari Nyqvist, Erkki Ruotsalainen, Matti Köli, Pertti Risku, Heikki Lehtinen, Kalevi Kääriäinen.
Valtalaki (täsmennyssivu)
Valtalaki voi tarkoittaa muun muassa seuraavia historiallisia lakeja:
Ihmeiden Oppikurssi
Ihmeiden Oppikurssi (en. "A Course In Miracles"), myös ACIM tai Kurssi ("The Course"), on yhdysvaltalaisen Helen Schucmanin William Thetfordin avustuksella kirjoittama itseopiskelumenetelmän kuvaileva kirja, vaikkakaan Schucman ei nimeä heitä kirjoittajiksi. Schucman on väitteidensä mukaan saanut kirjan saneluna "sisäiseltä ääneltä", joka on hänen mukaansa Jeesuksen ääni. Kirja tähtää lukijan henkiseen vapautumiseen egosta. Kurssi on opetukseltaan ei-dualistinen. Sen mukaan kokemamme maailma on aistiharha, josta voidaan vapautua noudattamalla Kurssin opettamaa anteeksiantoa.
Ihmeiden Oppikurssin englanninkielinen alkuperäisversio julkaistiin ensimmäisen kerran 1976 ja suomalainen käännös 2002. Ihmeiden oppikurssi koostuu kolmesta osasta: Tekstiosasta, Oppilaan työkirjasta sekä Opettajan käsikirjasta. Kurssin oikeudet omistaa amerikkalainen "The Foundation for Inner Peace" -niminen yhdistys. Tällä hetkellä Kurssin sanoman levittäjiin kuuluu mm. amerikkalainen Gary Renard ja David Hoffmeister.
Benedict J. Groeschel, vaikkakin on Schucmanin ja Thetfordin ystävä, on arvostellut Ihmeiden Oppikurssia ja siihen liittyviä järjestöjä. Groeschel löytää kirjasta joitakin osia, joita hän kutsuu "vakaviksi ja vaarallisiksi kristillisen teologian vääristymiksi", ja kirjoittaa, että kurssi on "hyvä esimerkki väärästä ilmoituksesta" ja että "siitä on... tullut hengellinen uhka monille."
Skeptikko Robert T. Carroll kritisoi Ihmeiden Oppikurssia "pienteollisuudeksi", joka on liiaksi kaupallistettu ja luonnehtii sitä "parannelluksi kristinuskoksi", sanoen että sen opetukset eivät ole alkuperäisiä ja toteaa että niitä on poimittu "eri lähteistä, idästä ja lännestä".
Myrkkyliljat
Myrkkyliljat ("Colchicum") on kasvisuku myrkkyliljakasvien heimossa ja sen suurin suku. Myrkkyliljoja on noin sata lajia, "Androcymbium"-suku mukaan lukien 150. Suvun lajit ovat monivuotisia, myrkyllisiä ruohokasveja, ja niitä tavataan runsaimmin Välimeren seudulla.
Eräs myrkkyliljojen tunnetuista lajeista on syksyisin kukkiva syysmyrkkylilja ("Colchicum autumnale"), joka on myös koristekasvi. Se sisältää kolkisiinia, joka on solunjakautumisessa tumasukkulan muodostumisen estävä alkaloidi.
Koripallon miesten SM-sarjakausi 1962
Koripallon miesten SM-sarjakausi 1962 oli 22. kausi, jolloin pelattiin miesten koripallon Suomen mestaruudesta. Sarjakausijärjestelyjen takia kausi pelattiin viimeisen kerran keväästä syksyyn ja syyskierroksen ottelut jäivät voimaan kaudelle 1962-1963. Näin ollen sarjasta ei syksyllä pudotettu yhtään joukkuetta.
HKT:n joukkue: Matti Räty, Martti Liimo, Kari Liimo, Raimo Vartia, Jorma Neva-aho, Teijo Finneman, Kari Nyqvist, Erkki Ruotsalainen, Matti Köli, Pertti Risku, Heikki Lehtinen, Pertti Hurme, Kalevi Raunio.
Koripallon miesten SM-sarjakausi 1939
Koripallon miesten SM-sarjakausi 1939 oli 1. kausi, jolloin pelattiin miesten koripallon Suomen mestaruudesta. Kausi pelattiin kahden häviön cupina ja se alkoi 17. maaliskuuta Helsingissä Pikku Robertinkadun tennishallissa, jossa kohtasivat Ylioppilaskoripalloilijat ja NMKY. YK voitti ottelun 24-16 ja vei myöhemmin myös mestaruuden. Viipurilaisten keskinäisessä väännössä Vesa voitti NMKY:n 29–16. Kaikkiaan kahdestatoista joukkueesta kahdeksan oli Helsingistä, kaksi Karhulasta ja kaksi Viipurista. Toisella kierroksella Viipurin Vesa nuiji Karhulan Katajaiset 62–0. Välierissä Vesa hävisi Eiran Kisaveikoille Helsingissä 24–32, Kisaveikot kuitenkin luovuttivat ottelutta Ylioppilaskoripalloilijoille, koska jalkapallosarjat olivat jo ehtineet jo alkaa ja samat miehet edustivat seuraa myös jalkapallossa. Pronssit vei Ylioppilaskoripalloilijoiden 2-joukkue voittamalla Vesan 33–20.
Yin Yin
Yin Yin (; s. 2. tammikuuta 1974) on kiinalainen entinen lentopalloilija. Yin edusti seuratasolla Zheijang-nimistä joukkuetta. Hän oli mukana Sydneyn olympialaisissa 2000, joissa Kiina sijoittui viidenneksi. Yin pelasi kahdeksassa ottelussa ja teki enimmillään 15 pistettä yhdessä pelissä.
Ödön Kárpáti
Ödön Kárpáti (2. tammikuuta 1892 Budapest – 1918) oli unkarilainen yleisurheilija, joka kilpaili kestävyysjuoksussa. Hän osallistui Tukholman olympialaisissa 1912 maratonille, joka kilpailtiin 40 200 metrin mittaisena. Kárpáti juoksi matkan ajassa 3.25.21,6 ja päätyi sijalle 31 ollen vain kolmea muuta maaliinpäässyttä nopeampi.
Koripallon miesten SM-sarjakausi 1942
Koripallon miesten sarjakausi 1942 oli kausi, jolloin pelattiin sotasarjoja ja cup -turnauksia, mutta virallisiin SM-tilastoihin kautta ei ole laskettu.
Ulkopelimestaruuden voitti Helsingin Palloseura. Tosin loppuottelu jäi pelaamatta, koska vastustaja Kolmen kannaksen koukkaajat ei saanut rintamalta lomia loppuottelua varten.
"Lyhenteet: # = Sijoitus runkosarjassa, P+ = Tehdyt pisteet, P- = Päästetyt pisteet P = Pisteet"
Kamyšin
Kamyšin () on kaupunki ja kaupunkipiirikunta ("gorodskoi okrug") Volgogradin alueella Venäjällä. Se sijaitsee Volgaan padotun Volgogradin tekojärven oikealla rannalla. Kaupungin väkiluku oli 119 924 vuonna 2010.
Kamyšin perustettiin vuonna 1668. Sen nimi oli "Dmitrijevsk" vuoteen 1780, jolloin se sai kaupunginoikeudet ja nykyisen nimensä.
Findance.com
Findance.com on viihde-, elokuva- ja musiikkiaiheinen verkkosivusto sekä viihdepalvelu. Se perustettiin 20. huhtikuuta 1998 dance/pop-musiikkijulkaisuna, ja myöhemmin se laajensi toiminta-aluettaan vahvemmin viihde-, elokuva- ja TV-puolelle.
Sivusto ilmoittaa parhaaksi TNS Gallup -kävijänoteerauksekseen 351 675 eri selainta, viikolla 29 (2011). Sivuston mukaan lukijoista 55 % on miehiä ja 45 % naisia, ja lukijoiden suurin ikäryhmä ovat 15–25-vuotiaat.
Koripallon miesten SM-sarjakausi 1960
Koripallon miesten SM-sarjakausi 1960 oli 20. kausi, jolloin pelattiin miesten koripallon Suomen mestaruudesta. Kausi pelattiin kaksinkertaisena. Kauden päätteeksi Torpan Pojat voitti Suomen mestaruuden. Kausi oli viimeinen, jolla tasapeli hyväksyttiin lopputulokseksi.
ToPon joukkue: Matti Airas, Paavo Suhonen, Matti Suhonen, Kyösti Rousti, Eero Lindegren, Veikko Parikka, Kimmo Kettunen, Kauko Väänänen, Taisto Taivassalo, Mikko Hyryläinen, Kauko Erkko, Olli Arrakoski, Matti Vasama.
Oda Canterburylainen
Oda tai Odo (k. 958) oli Canterburyn arkkipiispa Elinaikanaan häntä kutsuttiin "Oda Hyväksi", koska hänet tunnettiin kirkkojen kunnostajana ja papiston moraalin kohottajana. Hänet julistettiin pyhimykseksi ja hänestä kirjoitettiin hagiografia 1000- ja 1100-vuosisatojen vaihteessa.
Oda syntyi Itä-Angliassa tanskalaisille vanhemmille. Hänen veljenpojastaan Oswald Worcesterläisestä tuli Yorkin arkkipiispa.
Oda nimitettiin Ramsburyn piispaksi noin vuonna 925. Hän toimi myös kuningas Athelstanin neuvonantajana, joka lähetti hänet vuonna 936 Ranskaan neuvottelemaan Englantiin karkotetun Ludvig IV:n, joka oli kuningas Kaarle Yksinkertaisen poika, palauttamisesta valtaistuimelle. Oda oli paikalla Athelstanin voittaessa Brunanburhin taistelun.
Oda nimettiin Canterburyn arkkipiispaksi vuonna 941. Hän laajensi huomattavasti Canterburyn tuomiokirkkoa. Hän kuoli 2. kesäkuuta 958. Hänestä kuoleman jälkeen kerrotun legendan mukaan ehtoollisleivästä tippui verta hänen kädessään. Toisen legendan mukaan hän korjasi Athelstanin miekan ihmeenomaisesti.
Lita Grey
Lillita Louise MacMurray (15. huhtikuuta 1908 - 29. joulukuuta 1995) oli yhdysvaltalainen näyttelijä ja Charlie Chaplinin toinen vaimo.
Koripallon miesten SM-sarjakausi 1950
Koripallon miesten SM-sarjakausi 1950 oli 10. kausi, jolloin pelattiin miesten koripallon Suomen mestaruudesta.
Liittojen mestaruuskamppailuissa HOK-Veikot voittivat SöNMKY:n 41-25 19. marraskuuta ja viikkoa myöhemmin varmistui liiton mestaruus. Työväen Mailapojat oli TUL:n paras keräten 7 joukkueen kaksinkertaisessa sarjassa 20 pistettä (korit 611-462), johon pistemäärään ylsi myös Kotkan Reipas (516-376). Uusintaottelussa TMP voitti Reippaan 51-44.
Lopullisessa mestaruussarjassa pelasi kaksi parasta joukkuetta Koripalloliitosta ja Työväen Urheiluliitosta. 5. tammikuuta 1951 HOK-Veikot voitti Työväen Maila-Pojat 44-30 ja vei koripallon SM-kultaa. Sörnäisten NMKY voitti samana päivänä Kotkan Reippaan ja sai palkinnokseen pronssia.
Rosicrucian Egyptian Museum
Rosicrucian Egyptian Museum (lyhennettynä REM) on San Josén kaupungissa Kalifornian osavaltiossa Yhdysvalloissa sijaitseva museo, jossa on muinaisen Egyptin esineitä. Museon perusti Ancient Mystical Order Rosae Crucis (AMORC) -järjestö. Se avattiin vuonna 1966. Museon ulkoasu on tehty muistuttamaan muinaisegyptiläistä tyyliä. Rakennuksen edessä oleva veistos esittää Taweret-jumalaa.
Kelenföld
Kelenföld on Budapestin kaupunginosa sen XI osa-alueella. Siellä oli 53 332 asukasta vuonna 2001, jolloin se oli asukasluvultaan Budapestin viidenneksi suurin kaupunginosa.
Kelenföld laajeni vuosina 1967–1983, jolloin sinne rakennettiin uusia asuntoja vanhalle kaatopaikalle. Silloin rakennettiin yli 9 300 uutta kotia 99 hehtaarin alueelle. Kelenföldissä on rautatieasema, jolla on jonkin verran kaukoliikennettä.
Parsat
Parsat ("Asparagus") on kasvisuku parsakasvien heimossa. Suvussa on 160–290 lajia, joita tavataan Euroopassa, Aasiassa, Afrikassa, Australiassa ja Meksikossa. Parsat ovat monivuotisia ruohoja tai puolipensaita. Niiden lehdet ovat suomumaiset ja lehtien sijasta vihreänä yhteyttävänä osana ovat laakaversot.
Ruokaparsa eli parsa on yleinen viljelykasvi, jonka kevätversoja käytetään vihanneksena. Esimerkiksi unelma ja hienohelma ovat huonekasvina viljeltyjä parsalajeja.
Koripallon miesten SM-sarjakausi 1951
Koripallon miesten SM-sarjakausi 1951 oli 11. kausi, jolloin pelattiin miesten koripallon Suomen mestaruudesta.
Koripalloliiton mestaruussarjan viimeisellä kierroksella HOK-Veikot otti 48. perättäisen voittonsa, sarjakakkoseksi sijoittui Karhun Pojat ja kolmanneksi Sörnäisten NMKY. TUL:n mestaruuden vei Kotkan Reipas.
Koripallon SM-sarja pelattiin kahden SKL:n ja kahden TUL:n seuran välillä. Avauskierroksella 22. joulukuuta HOK-Veikot voitti Työväen Maila-Pojat 61–43 ja Karhun Pojat Kotkan Reippaan 39–29. Seuraavana päivänä HOK-Veikot voitti Reippaan pistein 47–15 ja viimeisessä ottelussaan 26. joulukuuta Karhun Pojat 60–43. Työväen Maila-Pojat voitti hopeaa ennen Karhun Poikia.
Hetekaalikasvit
Hetekaalikasvit ("Montiaceae") on kasviheimo kaksisirkkaisten "Caryophyllales"-lahkossa. Useissa siemenkasvien luokittelujärjestelmissä heimoa ei ole tunnistettu toisin kuin APG III -luokittelussa. Hetekaalikasvit on sijoitettu aiemmin portulakkakasvien ("Portulacaceae") heimoon.
Suomessa luonnonvaraiset hetekaalikasveihin kuuluvat lajit ovat koko maassa kasvava lähdehetekaali eli hetekaali ("Montia fontana") ja viljelykarkulaisena harvinainen alaskankleitonia ("Claytonia sibirica").
Hetekaalikasvit ovat yksi- tai monivuotisia ruohoja, joilla on usein turvonneet juuret, varren tyvellä lehtiruusuke ja lyhyet nivelvälit; harvoin lajit ovat matalia pensaita. Sekundaarista paksuuskasvua tapahtuu vain vähän. Kasvit ovat kaljuja. Lehtikannat ovat usein leveitä ja sepiviä, ja lavat litteitä tai liereitä, tavallisesti meheviä (sukkulenttisia). Kukinto sijaitsee varren päässä tai lehtihangassa ja on viuhkomainen tai kukat ovat yksittäin tavallisesti terminaalisesti. Kehälehtien luku vaihtelee välillä 4–19, tavallisesti niitä on neljä tai viisi. Heteiden määrä noudattaa kehälehtien määrää, joiden kanssa ne ovat kohdakkain. Joskus palhot ovat tyvestä yhtyneitä. Sikiäin on yhdislehtinen, 2–8 emilehdestä muodostunut, ja siihen liittyy haarainen vartalo. Siemenaiheita sikiäimessä on kahdesta kahdeksaan. Hedelmä voi olla kansikota tai yksisiemeninen ja avautumaton.
"Montiaceae"-kasveja kasvaa eri puolilla maapalloa arktisilta alueilta subantarktisille saarille. Erityisesti niitä on Pohjois-Amerikan länsiosissa ja Etelä-Amerikan Andeilla. Muita alueita ovat Eurooppa, Koillis-Aasia, Australia ja Uusi-Guinea.
Hetekaalikasvit kuuluvat "Caryophyllales"-lahkossa "Portulacineae"-kladiin, jossa ovat myös heimot "Halophytaceae", "Didiereaceae" (kaktiokasvit), "Basellaceae" (basellakasvit), "Talinaceae", "Anacampserotaceae", "Portulacaceae" (portulakkakasvit) ja "Cactaceae" (kaktuskasvit). Sukuja heimossa on 14 ja lajeja 225. Runsaslajisimpia ovat suvut "Parakeelya" (40–70 lajia), "Montiopsis" (40 lajia), kleitoniat ("Claytonia", 27 lajia) ja "Phemeranthus" (25–30 lajia).
"Montiaceae"-heimoon kuuluvat suvut ovat:
Maija Silvennoinen
Maija Sisko Silvennoinen (s. 28. helmikuuta 1961 Tarvaala, Saarijärvi) on suomalainen keittiömestari, ravintoloitsija, ruokatoimittaja ja televisiokokki. Hän on toiminut muun muassa vuosina 1993–2002 esitetyn "Bon Appétit" -ruokaohjelman juontajana ja toimittajana sekä juontanut MTV3:lla "Huomenta Suomen" "Makuja"-osiota, jossa hän valmisti erilaisia ruokia. Silvennoinen on toiminut myös muun muassa Me Naiset -lehden ja Ilta-Sanomien ruokatoimittajana.
Silvennoinen on kirjoittanut yli 20 keittokirjaa. Hän osallistui "Top Chef Suomen" ensimmäiselle tuotantokaudelle kevättalvella 2011.
Silvennoinen on työskennellyt ravintolapäällikkönä lukuisissa suomalaisissa ravintoloissa, mukaan lukien Savoy, GW Sundmans, Havis Amanda ja Nevski. Nykyisin Silvennoinen omistaa Jyväskylässä kasvisravintola Katriinan. Silvennoinen oli Maa- ja kotitalousnaisten Keskus ry:n hallituksen puheenjohtaja vuosina 2016-2017.
Robin Gibb
Robin Hugh Gibb, CBE (22. joulukuuta 1949 Douglas, Mansaari – 20. toukokuuta 2012 Lontoo, Englanti) oli brittiläinen laulaja-lauluntekijä. Hänet tunnetaan parhaiten Bee Gees -yhtyeestä, jonka hän perusti veljiensä kanssa.
Gibb syntyi Mansaarella 35 minuuttia ennen kaksosveljeään Mauricea. Perheeseen syntyi kaikkiaan viisi lasta, joihin Robinin ja Mauricen (1949–2003) lisäksi kuuluivat Lesley (s. 1945), Barry (s. 1946) ja Andrew (1958–1988). 1950-luvulla perhe muutti Chorlton-cum-Hardyyn, Manchesteriin, ja myöhemmin, loppuvuodesta 1958, Brisbanen Cribb Islandille, Australiaan.
Gibbin musiikkiura alkoi Australiassa ja kukoisti vuonna 1967 tapahtuneen Englantiin paluun jälkeen. Gibb toimi Bee Geesissä yleensä laulusolistina, ja lisäksi hän julkaisi lukuisia soololevytyksiä. Hänen ensimmäinen sooloalbuminsa, "Robin's Reign" (1970), on peräisin ajalta, jolloin hän oli jättänyt yhtyeen ja muut olivat jäädyttäneet yhtyeen toiminnan omia soolouria suunnitellessaan. Albumi ei ollut erityisen suuri menestys, vaikkakin kappale "Saved by the Bell" saavutti Britanniassa listan kakkossijan. Gibbin ensimmäisen sooloalbumin jälkeen Bee Gees palasi yhteen, ja Gibbin seuraava sooloalbumi julkaistiin vasta vuonna 1983. Samana vuonna ilmestyi single "Another Lonely Night in New York".
Gibb leikattiin elokuussa 2010 tukkeutuneen suolen takia. Maurice-veli oli kuollut vastaavassa tilassa vuonna 2003. Gibbillä todettiin paksusuolen syöpä, joka levisi hänen maksaansa. Gibb kuoli lontoolaisessa sairaalassa 20. toukokuuta 2012 taudin komplikaatioihin, hän oli kuollessaan 62-vuotias.
Gibb pääsi Songwriters Hall of Fameen vuonna 1994, ja vuonna 1997 Bee Gees yhtyeenä pääsi Rock and Roll Hall of Fameen. Gibbistä tehtiin yhdessä Mauricen ja Barryn kanssa Brittiläisen imperiumin ritarikunnan komentaja uutenavuotena 2001/2002. Gibb sai vuonna 2005 Steiger-palkinnon, ja vuonna 2004 hän sai Barryn kanssa kunniatohtorin arvot Manchesterin yliopistolta. Molemmat myös saivat vuonna 2009 Freedom of the City -tunnustukset Douglasin kaupungilta; Maurice sai sen lisäksi postuumisti. Gibb sai myös Ivor Novello- ja Grammy-palkinnot.
Gibb meni vuonna 1968 naimisiin Robert Stigwoodin organisaatiossa toimineen sihteeri Molly Hullisin kanssa. Pari oli selviytynyt vuonna 1967 Hither Greenin junaturmasta, joka tappoi 49 ihmistä. Parille syntyivät lapset Spencer ja Melissa, mutta avioliitto päättyi avioeroon vuonna 1980 vuosien asumuseron jälkeen; Robin eli lähes vakituisesti Yhdysvalloissa, mutta Molly pysyi Britanniassa. Gibbin toinen vaimo, Dwina Murphy Gibb, on kirjailija ja taiteilija, joka on Brahma Kumarien seuraaja ja kiinnostunut druideista. Heillä on yksi lapsi, Robin-John. Pariskunta vietti aikaansa Mansaarella, Miamissa ja Oxfordshiren Thamessa. Gibb oli vegaani ja absolutisti.
Gibb oli Labour-puolueen kannattaja ja Tony Blairin läheinen ystävä.
Jokileinikki
Jokileinikki ("Ranunculus lingua") on matalassa vedessä kasvava suurikokoinen leinikkikasvi.
Monivuotinen ja rönsyllinen jokileinikki on leinikiksi varsin suurikokoinen, sillä se kasvaa 50–120 cm korkeaksi. Varsi on pysty, 3–15 mm paksu ja vedenpinnan yläpuolella karvainen. Pitkäruotiset aluslehdet lakastuvat varhain. Muodoltaan aluslehtien lapa on pitkulaisen puikea ja tylppä- tai herttatyvinen. Varsilehdet ovat lyhytruotisia tai ruodittomia, suikeita, kooltaan tavallisesti 15–30 x 0,5–3 cm ja reunoiltaan vaihdellen lähes ehytlaitaisista sahalaitaisiin. Kukkaperä on sileä. Keltaisia, 25–45 mm leveitä kukkia on 1–8 kappaletta. Kukissa on kaksi kehäkiehkuraa ja verho- että terälehtiä viisi kappaletta. Terälehdet ovat mesikuopallisia. Jokileinikki kukkii Suomessa heinä-elokuussa. Hedelmä koostuu toispuolisesti siipipalteisista, 2–3 mm pituisista pähkylöistä, joissa on 0,5–1 mm pitkä ota. Muiden leinikkien tapaan jokileinikki on myrkyllinen laji.
Jokileinikki on euraasialainen laji, jota tavataan vain Euroopassa ja Aasian länsi- ja keskiosissa. Euroopassa lajia kasvaa Ranskasta ja Britteinsaarilta itään Keski-Venäjälle asti. Etelässä levinneisyysalue ulottuu Keski-Italiaan ja Pohjois-Kreikkaan, pohjoisessa Fennoskandian keskiosiin. Aasian puolella lajia tavataan paikoitellen Länsi-Siperiassa, Keski-Aasiassa, Kaukasuksen alueella ja Turkissa.
Suomessa jokileinikki on alkuperäislaji, jota tavataan paikoitellen Oulun ja Kemin korkeuksille saakka. Yksittäisiä havaintoja lajista on myös Länsi-Lapista. Tavanomaisin laji on Järvi-Suomessa, jossa se on paikoin melko yleinen.
Jokileinikki kasvaa matalassa vedessä. Lajille tyypillisiä kasvupaikkoja ovat purot, jokirannat sekä järvien rannat erityisesti purosuissa ja salmipaikoissa. Toisinaan sitä tavataan myös tulvanevoilla.
Toisinaan jokileinikkiä kasvatetaan koristekasvina puutarhojen ja puistojen lammissa.
Tour de Ski 2011–2012
Tour de Ski 2011–2012 kilpailtiin 29. joulukuuta 2011 – 8. tammikuuta 2012. Osakilpailut pidettiin Oberhofissa, Oberstdorfissa, Toblachissa, Cortina d'Ampezzossa ja Val di Fiemmessä. Kuudetta kertaa järjestettävään kilpailusarjaan puolustavina mestareina lähtivät naisten puolelta Justyna Kowalczyk ja miesten puolelta Dario Cologna. He voittivat kiertueen myös tänä vuonna.
Koripallon miesten SM-sarjakausi 1944
Koripallon miesten SM-sarjakausi 1944 oli 4. kausi, jolloin pelattiin miesten koripallon Suomen mestaruudesta. Kausi pelattiin yksinkertaisena. Kauden päätteeksi Helsingin Kiri-Veikot voitti Suomen mestaruuden.
SP41 ja Turun Toverit keskeyttivät sarjan.
Budapestin tekniikan ja taloustieteiden yliopisto
Budapestin tekniikan ja taloustieteiden yliopisto (, BME) on yliopisto Budapestissä, Unkarissa. Se on maailman vanhimpia tekniikan korkeakouluja ja Unkarin tärkein alan oppilaitos.
BME:ssä opiskelee noin 24 000 opiskelijaa, ja työntekijöitä siellä on noin 1 300. BME:ssä on kahdeksan tiedekuntaa:
Pyhän Rooman keisari ja Unkarin kuningas Joosef II perusti 1782 Budan yliopiston yhteyteen BME:n edeltäjän Institutum Geometricumin, jossa pystyi opiskelemaan maanmittausta, jokien hallintaa ja tienrakentamista. Institutum Geometricum yhdistyi 1850 Joosefin teknillisen opiston kanssa, ja niistä tuli 1856 Joosefin kuninkaallinen tekninen koulu. Unkarista korvasi 1860 opetuskielenä latinan. BME itsenäistyi 1872 ja samalla sai luvan jakaa tutkintoja. Se oli Euroopan ensimmäisiä oppilaitoksia, joka antoi yliopistotason insinööriopintoja.
Oppilaitoksen nimeksi tuli 1949 Budapestin tekniikan yliopisto, ja siihen kuuluivat silloin Rakennustekniikan, konetekniikan, arkkitehtuurin, kemiantekniikan ja sähkötekniikan tiedekunnat. Kuusi vuotta myöhemmin perustettiin vielä liikennetekniikan tiedekunta. Unkarin kielen rinnalle opetuskieleksi otettiin englanti vuonna 1984. BME:hen perustettiin 1998 kaksi uutta tiedekuntaa ja sen nimeksi vaihdettiin kaksi vuotta myöhemmin Budapestin tekniikan ja taloustieteiden yliopisto.
Yliopisto on myöntänyt kunniatohtorin arvonimen suomalaisprofessori Lauri Niinistölle vuonna 2002 ja Aarne Jutilalle vuonna 2003.
Paphiopedilum druryi
Paphiopedilum druryi on Etelä-Intiassa kasvava venuksenkenkiin kuuluva kämmekkälaji.
"P. druryin" löysi rouva J. A. Brown vuonna 1865, ja sen kuvasi Richard Henry Beddome vuonna 1874 julkaisussa "Icones Plantarum Indiae Orientalis; or plates and descriptions of new and rare plants, from Southern India and Ceylon" ja siirsi Berthold Stein vuonna 1892 julkaisussa "Stein's Orchideenbuch". Laji nimettiin eversti H. Druryn mukaan, joka sai virheellisen kunnian lajin löytämisestä, vaikka oli hankkinut yksilönsä Brownilta.
"P. druryi" on pienehkö venuksenkenkä. 12–30 cm pitkiä ja 2–4 cm leveitä lehtiä on viidestä seitsemään kappaletta. Väritys on vaaleanvihreä. Kukkavana on jopa 25 cm pitkä, väriltään violetti, nukkainen. Kukkavanan kärkeen kehittyy yksi kukka, joka on 5–7 cm leveä. Lajin luonnonvaraisilta yksilöiltä on tavattu jopa 150&nbcp;cm pituisia maavarsia. Laji kukkii touko-kesäkuussa.
"P. druryi" kasvaa kevyessä varjossa ryhmittäin vuoristoisella ruohikkomaalla 1 400-1 600 metrin korkeudella ohuessa maaperässä ja maatuvassa ruohossa. Lajia esiintyy Intian niemimaan kärjessä Agastaya Malai -vuoren lähistöllä yli 2 000 km päässä muista "Paphiopedilum"-suvun kasvupaikoista. Alueen lämpötila vaihtelee 18 ja 24 celsiusasteen välillä. Ilmasto on lopputalvesta ja varhaiskeväällä kuiva, kesäisin ja syksyisin kosteahko.
Shame (vuoden 2011 elokuva)
Shame on vuonna 2011 ensi-iltansa saanut brittiläinen draamaelokuva, jonka on ohjannut ja käsikirjoittanut englantilainen taiteilija ja ohjaaja Steve McQueen. Pääosia näyttelevät Michael Fassbender ja Carey Mulligan.
Newyorkilainen Brandon (Michael Fassbender) kärsii seksiriippuvuudesta. Kun apua tarvitseva pikkusisko Sissy (Carey Mulligan) muuttaa hänen asuntoonsa, alkaa ulkoisesti menestyneen miehen elämä suistua raiteiltaan.
Vuonna 2016 "Shame" äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.
Koripallon miesten SM-sarjakausi 1964–1965
Koripallon miesten SM-sarjakausi 1964–1965 oli 25. kausi, jolloin pelattiin miesten koripallon Suomen mestaruudesta. Kauden päätteeksi Helsingin Kisa-Toverit voitti Suomen mestaruuden.
HKT:n joukkue: Pertti Laanti, Pertti Risku, Martti Liimo, Kari Liimo, Raimo Vartia, Viktor Kaltala, Teijo Finneman, Kari Nyqvist, Jaakko Manssila, Pekka Sorsa, Pertti Hurme.
Göteborg-luokka (korvetti)
Göteborg-luokka on Ruotsin merivoimien palveluksessa oleva korvettiluokka, johon kuuluu neljä 1. joulukuuta 1985 Karlskronavarvetilta tilattua alusta. Luokkaan piti tulla alun perin kuusi alusta, mutta kaksi viimeistä ei saanut hyväksyntää. Alukset olivat edelleen kehitettyjä Stockholm-luokan aluksia, joilla korvattiin loput Spica-luokan ohjusveneet. Aluksissa pyrittiin pienentämään tutka-, infrapuna- ja akustista jälkeä.
Gilles Tremblay
Gilles Tremblay OQ (6. syyskuuta 1932 – 27. heinäkuuta 2017) oli kanadalainen säveltäjä. Hän opiskeli Montréalin ja Pariisin konservatorioissa. Hänen opettajiensa joukossa olivat Olivier Messiaen, Yvonne Loriod ja Maurice Martenot. Hän osallistui myös Darmstadtin kesäkursseille, joilla hän kiinnostui elektroakustisista tekniikoista.
Tremblay opetti vuodesta 1962 lähtien sävellystä Montréalissa. Hänen oppilaisiinsa lukeutuivat Serge Arcuri, Raynald Arseneault, Yves Daoust, François Dompierre, Marc Hyland, Ramon Lazkano, Robin Minard, Éric Morin, Silvio Palmieri, Micheline Coulombe Saint-Marcoux, André Villeneuve ja Claude Vivier.
Varhaisella urallaan Tremblay esiintyi ondes Martenot -spesialistina. Hänestä tehtiin vuonna 1991 Québecin kansallisen ritarikunnan upseeri. Hän oli lisäksi Denise Pelletier -palkinnon saaja.
Margaret Skeete
Margaret Skeete (o.s. Seward, 27. lokakuuta 1878 − 7. toukokuuta 1994) oli yhdysvaltalainen nainen ja vanhimmaksi elänyt teksasilainen. Hän kuoli 115 vuoden ja 192 vuorokauden iässä muutama viikko myöhemmin kun oli kaatunut pahasti. Hän oli viimeinen elossa ollut varmistetusti vuonna 1878 syntynyt ihminen.
Tuusulan koulukeskus
Hyrylän koulukeskus sijaitsee Tuusulan kunnan Hyrylässä Tuusulanväylän ja Sahatien risteyksessä osoitteessa Sahatie 1. Koulukeskuksessa toimii kaksi oppilaitosta: Hyrylän yläaste ja Tuusulan lukion Hyrylän toimipiste (eli Hyrylän lukio).
Koulukeskus on yhtenäinen rakennus, jossa yläkoulun ja lukion välillä pystyy kulkemaan sisätilojen kautta. Muun muassa tietokoneluokka, ruokasali, liikuntasali ja auditorio ovat yläkoulun ja lukion yhteisiä tiloja.
Mestareiden mestari
Mestareiden mestari on suomalainen kilpailuohjelma, jossa entiset huippu-urheilijat kilpailevat toisiaan vastaan. Kilpailu käydään Espanjan Andalusiassa, jossa kaikki urheilijat asuvat samassa talossa. Jokaisen jakson päätteeksi yksi kilpailija putoaa pois. Ohjelma alkoi MTV3:lla 2. tammikuuta 2012. Toinen tuotantokausi alkaa 8. lokakuuta 2017.
Ohjelman juontajana ensimmäisellä kaudella toimi Ville Klinga. Toisen kauden juontaa Eero Ettala.
Jari Isometsä voitti ensimmäisen tuotantokauden, Jyrki Järvi oli toinen ja Toni Nieminen kolmas.
"Mestareiden mestari" voitti parhaan Game Show -ohjelman Kultainen Venla -palkinnon vuonna 2012.
Ensimmäisen jakson ensimmäinen kilpailu oli nimeltään "Sähkölabyrintti", jonka voitti Toni Nieminen. Toinen kilpailu oli nimeltään "Pisan torni", jossa voiton vei Timo Peltomaa. Kahdessa kilpailussa vähiten pisteitä saivat Anne Haanpää ja Sanna Stén, joten he joutuivat "Yötestiin". Haanpää hävisi kaksintaiston, mutta hän sai vielä toisen mahdollisuuden ja pääsi jatkamaan kilpailua.
Toisessa jaksossa urheilijat kilpailivat joukkueina. Jakson päätteeksi kaksi vähiten pisteitä saanutta olivat Sanna Stén ja Jyrki Järvi. "Yötestin" säännöt kuitenkin muuttuivat, eivätkä kaksi vähiten pisteitä saanutta joutuneet suoraan "Yötestiin". Vähiten pisteitä saanut Stén hävisi "Yötestin" viime jaksossa toisen mahdollisuuden saaneelle Haanpäälle, ja joutui jättämään kilpailun ensimmäisenä.
Kolmannen jakson ensimmäinen kilpailu oli nimeltään "Robin Hood", jossa kilpailijoiden piti ampua jousipyssyllä mahdollisimman keskelle taulua. Voiton vei Timo Peltomaa. Toisessa tehtävässä kilpailijoiden piti hioa heille annetusta kivestä mahdollisimman painava kuutio, joka kuitenkin sopisi heille näytetyn laatikon sisälle. Kilpailun voitti Jyrki Järvi. Päivän päätteeksi vähiten pisteitä sai Anne Haanpää, joka valitsi vastustajakseen "Yötestiin" Amin Asikaisen. Haanpää häviää, mutta molemmat saivat jatkaa kilpailua, koska Pertti Ukkola joutui jättämään kilpailun kesken polvivamman vuoksi.
Neljännessä jaksossa ensimmäinen kilpailu on joukkuetehtävä, jossa voiton vie Jarin, Tonin ja Annen joukkue. Yökisassa voiton vie myös Jari. Anne Haanpää sai jälleen vähiten pisteitä, ja hän valitsi "Yötestiin" Eeva-Maria Saaren. Saari voittaa ja Haanpää joutuu lähtemään kotiin.
Rantakukat
Rantakukat ("Lythrum") on rantakukkakasvien (Lythraceae) heimon nimisuku. Siihen kuuluu 36 lajia.Suomessa on tavattu luonnonvaraisena viisi rantakukkalajia. Yleisin on pohjanrantakukka, jota kasvaa napapiirin korkeudelle asti. Se on korkeahko ruohovartinen rantakasvi, jolla on sinipunainen latvaterttukukinto. Ojakaali kasvaa harvinaisehkona Etelä-Suomessa ojissa, lammikoissa ja rannoilla. Kolme muuta, kerirantakukka, pikkurantakukka ja neulasrantakukka, ovat yksittäin havaittuja satunnaiskasveja.
Andrei Makarov (kävelijä)
Andrei Anatoljevitš Makarov (; s. 2. tammikuuta 1971) on valkovenäläinen entinen yleisurheilija, joka kilpaili kävelyssä. Hänellä oli Venäjän kansalaisuus vuoteen 1998 saakka.
Makarov voitti Valko-Venäjän mestaruuden 20 kilometrin matkalla kahdesti, vuosina 1999 ja 2003. Hän oli samalla matkalla mukana myös Sydneyn olympialaisissa 2000, joissa hän sijoittui seitsemänneksitoista ajallaan 1.23.33. Makarovin ennätys matkalla on 1.18.23 vuodelta 2000.
Gödöllő
Gödöllő on kaupunki Pestin läänissä Unkarissa. Kaupungissa on 33 901 asukasta (2010) ja sen pinta-ala on 62 km². Gödöllő on tunnettu barokkityylisestä linnasta, jonka Antal Grassalkovich rakennutti 1700-luvun puolessavälissä. Palatsia kutsutaan myös Gödöllőn keisarinlinnaksi tai Sisin linnaksi, koska se oli keisari Frans Joosefin ja keisarinna Elisabetin (”Sisin”) kesäasunto.
Gödöllő sijaitsee Rákosjoen varrella 30 kilometriä Budapestistä koilliseen. Sieltä on suora yhteys M3-moottoritielle, ja Budapestin-Miskolcin rautatie kulkee kaupungin halki.
Ensimmäinen kirjallinen maininta Gödöllőstä on vuodelta 1349, ja ensimmäinen aateliskartano rakennettiin sinne vuonna 1662. 1700-luvun puolivälissä Antal Grassalkovich -niminen aatelismies teki Gödöllőstä tiluksiensa keskuspaikan ja rakennutti kylään barokkityylisen palatsin. Grassalkovich oli avokätinen taidemesenaatti, ja suurin osa Gödöllőn nykyisistä muistomerkeistä on peräisin hänen ajaltaan. Rakennustyöt toivat kylään käsityöläisiä Slovakiasta ja Saksasta ja väkiluku kaksinkertaistui. Vuonna 1763 kaupunki sai markkinaoikeudet, ja siitä tuli merkittävä kauppapaikka.
Vuoden 1867 kompromissin jälkeen Unkarin hallitus antoi Grassalkovichin palatsin häälahjaksi keisari Frans Joosefille ja hänen vaimolleen Elisabetille, ja Gödöllőstä tuli keisarillisen perheen lomanviettopaikka. Tämä takasi kaupungin nopean kehityksen. Sinne rakennettiin rautatie, hallinto järjestettiin uudelleen ja sinne perustettiin maatalousoppilaitoksia ja mallitiloja. Vuonna 1869 kaupungissa perustettiin Unkarin ensimmäinen säästöpankki.
1900-luvun alussa Gödöllőstä tuli muodikas vapaa-ajanviettopaikka ja lomailukeskus. Siellä asui myös paljon näyttelijöitä, kirjailijoita ja taidemaalareita, ja sinne syntyi kansainvälinen, jugendhenkinen taiteilijoiden yhteisö. Turismin myötä kaupunkiin perustettiin pienteollisuutta ja palvelualan yrityksiä. Toisen maailmansodan jälkeen loma-asunnot saivat väistyä teollisuuden tieltä. Vuonna 1950 kaupunkiin perustettiin maataloustieteellinen korkeakoulu ja Gödöllőstä tuli Unkarin maatalouden keskus. Teollistumisen myötä kaupungin väkiluku kolminkertaistui, ja sinne rakennettiin paljon uusia asuntoalueita.
Gödöllőn väkiluku on kasvanut nopeasti, sillä sinne on muuttanut sekä raskaasti teollistuneilta alueilta että Budapestistä paljon ihmisiä, jotka haluavat elää lähempänä luontoa. Vuonna 1960 väkiluku oli 17 700, ja vuonna 2000 se oli noussut 29 400:aan. Vuonna 2010 siellä oli jo 33 900 asukasta. Suurin osa asukkaista on unkarilaisia, mutta myös romanien, puolalaisten, saksalaisten ja ruteenien vähemmistöillä on virallinen asema.
Gödöllőn merkittävin nähtävyys on vuosina 1744–1750 rakennettu Grassalkovichin palatsi, joka on yksi loistavimpia Unkarin maaseudun barokkityylin edustajia. Keisarinna Maria Teresia vieraili palatsissa 1751, ja vuoden 1849 vallankumoussodassa se toimi Unkarin armeijan päämajana. Vuodesta 1867 keisari Frans Joosef ja keisarinna Elisabet pitivät palatsia kesäasuntonaan. Muita barokin ajan muistomerkkejä Gödöllőssä ovat kalvinistinen kirkko ja katolinen Máriabesnyőn kirkko.
Gödöllő on Forssan ystävyyskaupunki vuodesta 1990.
Andrei Makarov
Andrei Makarov on ainakin seuraavien henkilöiden nimi:
Argyll ja Bute
Argyll ja Bute (, ) on yksi Skotlannin 32:sta hallintoalueesta ("council area"). Argyll ja Bute on pinta-alaltaan Skotlannin toiseksi suurin hallintoalue. Siellä on arviolta 86 890 asukasta (vuonna 2015) ja sen pinta-ala on 6 909 neliökilometriä. Sen pääkaupunkina toimii Lochgilphead.
Koripallon miesten SM-sarjakausi 1947
Koripallon miesten SM-sarjakausi 1947 oli 7. kausi, jolloin pelattiin miesten koripallon Suomen mestaruudesta. Mestaruudesta ottelivat Koripalloliiton ja Työväen Urheiluliiton mestarit ja se ratkaistiin yhdessä ottelussa.
Koripalloliiton mestaruussarjassa pelasi seitsemän joukkuetta ja liiton mestariksi selviytyi Helsingin NMKY puhtaalla pelillä. TUL:n mestaruus ratkaistiin cup-kilpailulla ja loppuottelussa Työväen Maila-Pojat voitti Kotkan Reippaan 29-12.
HNMKY:n joukkue: Olli Arppe, Eero Castren, Martti Löf, Kalevi Mauno, Erik Nick, Reino Nick, Kauko Pälvi, Toivo Roinainen, Arvo Saari, Lars Spaak, Valmentaja Hemming Lehtinen.
Koripallon miesten SM-sarjakausi 1948
Koripallon miesten SM-sarjakausi 1948 oli 8. kausi, jolloin pelattiin miesten koripallon Suomen mestaruudesta. Koripalloliitto ja Työväen Urheiluliitto pelasivat jälleen yhteisessä sarjassa vaikka molemmat ratkaisivat erillään myös liittokohtaiset mestaruudet.
TUL:n mestaruus ratkaistiin cup-kilpailulla ja loppuottelussa Helsingin Isku voitti Kotkan Reippaan 26-16.
Suomen mestaruus ratkesi 4. huhtikuuta, jolloin Helsingin Kiri-Veikot voitti HNMKY:n 27-11. Kiri-Veikot voittivat myös SKL:n mestaruuden, josta pelattiin syyskaudella.
Koripallon miesten SM-sarjakausi 1949
Koripallon miesten SM-sarjakausi 1949 oli 9. kausi, jolloin pelattiin miesten koripallon Suomen mestaruudesta. Koripalloliitto ja Työväen Urheiluliitto pelasivat yhteisessä sarjassa ja molemmat ratkaisivat erillään myös liittokohtaiset mestaruudet.
TUL:n mestaruuden 7 joukkueen sarjassa vei Työväen Maila-Pojat, joka keräsi 11 pistettä korierolla 206-155.
Suomen mestaruus ratkesi 3. huhtikuuta, jolloin HOK-Veikot voitti Työväen Maila-Pojat 37-24. 16. joulukuuta Sörnäisten NMKY yllätti HOK-Veikot SKL:n mestaruusottelussa 33-28.
Andrei Makarov (painonnostaja)
Andrei Makarov (; s. 11. huhtikuuta 1972) on kazakstanilainen entinen painonnostaja.
Makarov osallistui arvokisoihin ensimmäistä kertaa vuonna 1994, jolloin hän sijoittui MM-kisoissa viidenneksi. Hän sai seuraavana vuonna Kantonissa MM-pronssia alle 91-kiloisten sarjasta nostettuaan yhteistuloksen 380 kiloa ja oli samassa sarjassa kahdeksastoista Atlantan olympialaisissa 1996. Makarov oli MM-kisojen neljäs vuonna 1997 ja sai Aasian kisoista 1998 kultaa alle 94 kilon painoluokasta. Hän sai sarjasta Aasian-mestaruuskilpailujen pronssia Osakassa 2000.
Makarov sijoittui Sydneyn olympialaisissa 2000 kolmanneksitoista tuloksellaan 375 kg ja oli vuoden 2002 Aasian kisoissa neljäs. Hän sai vielä Aasian-mestaruuskilpailujen hopeamitalin vuonna 2004 ennen kuin lopetti uransa.
Auringonsäde/Pommisuoja
Auringonsäde/Pommisuoja on Ville Leinosen kuudes sooloalbumi, joka julkaistiin 7.9.2011 digipack-kansiin pakattuna. Levy jakaantuu kahteen osaan, jotka ovat Auringonsäde ja Pommisuoja. Auringonsäde on tunnelmaltaan hauraampi ja herkempi kun taas jälkimmäinen Pommisuoja on raskaampi ja uhkaavampi. Leinonen palasi tällä levyllä tyylillisesti kokeilevampaan ja elektronisempaan soittoon, jota kuultin hänen ensimmäisellä Raastinlauluja-levyllä. Hän itse hehkutti levyn olevan huomattavasti parempi edelliseen Majakanvartijan uni-levyyn verrattuna ja siksi tämän levyn mainosvideolla poltetaankin kyseinen levy.
Levy sisältää myös kappaleen Ensimmäistä kertaa, jonka Ville Leinonen laulaa yhdessä Paula Vesalan kanssa.
Sepelpöllönen
Sepelpöllönen ("Otus bakkamoena") on pöllöihin kuuluva lintu. Sitä tavataan hyvin laajalla alueella Etelä-Aasiassa Arabian niemimaan itäosasta alkaen Intian, sen pohjoisosia lukuun ottamatta, ja Sri Lankan kautta Indonesiaan. Lajiin kuului aiemmin nykyisin omaksi lajikseen erotettu "Otus lettia". Sen lajinimi on johdettu sanasta "bakamuna", sinhalan kielellä tornipöllö "(Tyto alba)" ja kalahuuhkaja "(Ketupa zeylonensis)".
Lintu on yleinen paikkalintu metsäisillä alueilla. Se pesii puunkolossa ja munii pesään 3–5 munaa.
Pöllö on pieni (23–25 cm), joskin pöllösistä suurimpia. Kuten muillakin pöllösillä, sillä on pienet korvatupsut. Sen yläosa on harmaa tai ruskea, ja siinä on heikkoa nahanruskeaa pilkutusta. Alapuoli on nahanruskea, ja siinä on ohuita tummempia juovia.
Naamakiehkura on vaalea tai nahanruskea, silmät ovat oranssit tai ruskeat. Kaulassa on nahanruskea raita. Sukupuolet ovat samanlaisia. Se lentää syvään aaltomaisesti.
Laji on yölintu. Luontaisen suojavärinsä ansiota sitä on vaikea havaita päiväsaikana, mutta usein sen paikallistaa siitä, että pikkulinnut kiusaavat sitä kun se on puunoksalla. Se syö lähinnä hyönteisiä. Ääni on vaimea yksisävelinen (""vak"").
Laji muistuttaa hyvin paljon sitä suurempaa vaeltavaa pöllöä "Otus lettiaa" ja idänkyläpöllöstä "Otus sunia". Ne erottaa äänestä ja silmienväristä.
Se painaa 126 g
Sen elinpiiriä ovat subtrooppiset ja trooppiset kuivat ja kosteat alavat ja vuoristometsät, viljellyt alueet, puutarhat ja kaupunkialueet.
Sillä on 15 alalajia:
Bettie Wilson
Bettie Antry Wilson (os. Rutherford, 13. syyskuuta 1890 – 13. helmikuuta 2006) oli yhdysvaltalainen nainen. Wilson kuoli 115 vuoden ja 153 päivän iässä ja hän on vanhimmaksi koskaan elänyt mississippiläinen. Wilson oli orjien tytär ja hänen vanhin poikansa eli 98-vuotiaaksi. Häneltä jäi kuollessaan viisi lastenlasta, 46 lastenlastenlasta, 95 lastenlastenlastenlasta ja 38 lastenlastenlastenlastenlasta.
S/S Poseidonin seikkailu
S/S Poseidonin seikkailu (engl. "The Poseidon Adventure") on vuonna 1972 kuvattu katastrofielokuva. Elokuvan pääosia esittävät Gene Hackman, Ernest Borgnine, Red Buttons, Carol Lynley, Roddy McDowall, Stella Stevens, Shelley Winters, Jack Albertson, Pamela Sue Martin, Arthur O'Connell, Eric Shea ja Leslie Nielsen. Elokuvan on ohjannut Ronald Neame. Elokuva kertoo Poseidon-nimisestä risteilijästä, jonka hyökyaalto kaataa ylösalaisin. Elokuvan lopussa vain kuusi ihmistä selviytyvät onnettomuudesta. Elokuva oli taloudellinen menestys ja voitti kaksi Oscar-palkintoa, Golden Globen ja BAFTA-palkinnon sekä Motion Pictures Sound Editors palkinnon parhaasta äänityksestä. Elokuva sai myöhemmin jatko-osan "Merten saalistajat". Elokuva itsessään kuvattiin uudelleen kahdesti, vuonna 2005 ilmestyi samanniminen televisioelokuva, jonka ohjasi John Putch ja vuonna 2006 ilmestyi "Poseidon", jonka ohjasi Wolfgang Petersen.
Paula Wilson
Paula Wilson on kemiönsaarelainen matkailuyrittäjä, koulutukseltaan valtiotieteen maisteri. Hän teki 1990-luvulla aloitteen Bengtskärin majakan kunnostamisesta.
Hänen sisarensa on laulaja Sonja Lumme.
HMS Blenda
HMS Blenda oli Ruotsin laivaston vuonna 1874 vesillelaskettu 1. luokan tykkivene.
Alus tilattiin Lindholmenin telakalta ja se laskettiin vesille 16. lokakuuta 1874. Alus otettiin palveluksen 21. toukokuuta 1875. Alus valmistettiin teräksestä ja oli varustettu kahdella mastolla, joihin kyettiin nostamaan kaikkiaan 430 m² purjeet.
Alus kävi Krimin sodan aikana vuosina 1877–1878 Konstantinopolissa valvomassa Ruotsin etuja alueella. Alus siirrettiin 1887 torpedoveneiden emälaivaksi. Sille asennettiin vuonna 1898 uudet kattilat, jolloin yksi savuhormi poistettiin. Alus siirrettiin vuonna 1910 sukellusveneiden emälaivaksi ja edelleen vuonna 1931 rannikkotykistön miinakoululle majoitusalukseksi.
Alus poistettiin palveluksesta vuonna 1942. Toisessa maailmansodassa alus oli sijoitettuna Norrköpingin satamaan varastolukseksi. Alus muutettiin rahtialukseksi vuonna 1951 ja se myytiin vuonna 1954 nimettynä "SS Terciaksi". Alus myytiin edelleen Brasiliaan vuonna 1954, jolloin se ristittiin "SS Santa Ceciliaksi".
HMS Disa (1877)
HMS Disa oli Ruotsin laivaston vuonna 1877 vesillelaskettu 1. luokan tykkivene.
Alus tilattiin Karlskronan telakalta ja se laskettiin vesille 21. huhtikuuta 1877. Alus otettiin palveluksen vielä samana vuonna 6. elokuuta. Alus valmistettiin teräksestä ja oli varustettu kahdella mastolla, joihin kyettiin nostamaan kaikkiaan 430 m² purjeet. Alukselle asennettiin vuonna 1892 uusi tulenjohtotorni, jonka suojana oli 51 millimetrin panssarointi. Se siirrettiin vuonna 1915 emälaivaksi.
Alus poistettiin vuonna 1925 palveluksesta, minkä jälkeen siitä tehtiin maalilaiva. Vuoden 1927 taisteluammunnoissa "HMS Drottning Victoria" upotti maalina olleen aluksen.
Negatiivinen turvatakuu
Negatiivinen turvatakuu on kansainvälisessä politiikassa esiintyvä käsite, joka merkitsee ydinasevaltion antamaa takuuta siitä, ettei se käytä tai uhkaa käyttää ydinaseitaan sellaista valtiota vastaan, jolla ydinasekapasiteettia ei ole. Mikään ydinasevalta ei toistaiseksi ole antanut kansainvälisen lainsäädännön kannalta sitovia ja ehdottomia negatiivisia turvatakuita, mutta on olemassa lukuisia ehdollisia turvatakuujärjestelmiä sekä ydinasevaltioiden yksipuolisia (ts. ei laillisesti sitovia) julistuksia.
Erotuksena negatiivisista turvatakuista, positiiviset turvatakuut merkitsevät ydinasevaltion antamia takuita avusta ydinaseettomalle valtiolle, mikäli tämä joutuu ydinasehyökkäyksen kohteeksi.
Fäderneslandet
Fäderneslandet oli Ruotsin laivaston 62-tykkinen linjalaiva. Aluksen suunnitteli Fredrik Henrik af Chapman ja se valmistettiin 1783 Karlskronan telakalla.
Alus osallistui palveluksensa aikana vuosien 1788-1790 ja 1807-1814 sotiin. Alus poistettiin 1864.